b'\n_START_ARTICLE_\nTuskegee-tutkimus\n_START_PARAGRAPH_\nTuskegeen kuppakokeet olivat Tuskegeen kaupungissa Alabamassa vuosina 1932\xe2\x80\x931972 tehtyj\xc3\xa4 l\xc3\xa4\xc3\xa4ketieteellisi\xc3\xa4 ihmiskokeita, joita johti Yhdysvaltain terveysministeri\xc3\xb6n alainen Public Health Service (PHS). Kokeiden tarkoituksena oli tutkia hoitamattoman kupan luonnollista etenemist\xc3\xa4._NEWLINE_Vuonna 1932 tutkijat v\xc3\xa4rv\xc3\xa4siv\xc3\xa4t koehenkil\xc3\xb6iksi 399 k\xc3\xb6yh\xc3\xa4\xc3\xa4 afroamerikkalaista miespuolista maaty\xc3\xb6l\xc3\xa4ist\xc3\xa4, jotka sairastivat kuppaa. Palkkioksi osallistumisesta miehille tarjottiin ilmaisia aterioita, ja heid\xc3\xa4n hautajaiskulunsa luvattiin korvata er\xc3\xa4\xc3\xa4nlaisella vakuutuksella. My\xc3\xb6s testeihin kuuluvat terveystarkastukset olivat maksuttomia. Potilaille ei kerrottu, ett\xc3\xa4 he sairastavat kuppaa, eik\xc3\xa4 heille annettu siihen hoitoa. Kokeen kontrolliryhm\xc3\xa4\xc3\xa4n kuului 201 afroamerikkalaista miest\xc3\xa4, jotka eiv\xc3\xa4t sairastaneet kuppaa._NEWLINE_Koetta jatkettiin penisilliinin keksimisen j\xc3\xa4lkeenkin, eik\xc3\xa4 koehenkil\xc3\xb6ille annettu l\xc3\xa4\xc3\xa4kett\xc3\xa4. Lis\xc3\xa4ksi heit\xc3\xa4 estettiin osallistumasta muihin hoito-ohjelmiin, joissa kuppapotilaille tarjottiin hoitoa. Vuonna 1972 tapaus tuli sanomalehdist\xc3\xb6n kautta julkiseen tietoon, ja yleinen mielipide vaati tutkimuksen lopettamista. Siihen menness\xc3\xa4 monet tutkimuksen kohdejoukon j\xc3\xa4senet olivat menehtyneet tautiin, osa vaimoista sairastunut, ja samoin osa lapsista oli saanut kuppatartunnan synnytyksen aikana synnytyskanavan kautta kulkiessaan._NEWLINE_Vuonna 1966 er\xc3\xa4s PHS:n sukupuolitautil\xc3\xa4\xc3\xa4k\xc3\xa4ri kyseenalaisti kuppakokeet ja ep\xc3\xa4ili toimintaa moraalittomaksi. Tartuntatautien valvontakeskus vastasi, ett\xc3\xa4 kokeiden jatkaminen p\xc3\xa4\xc3\xa4t\xc3\xb6kseens\xc3\xa4 asti on tarpeellista \xe2\x80\x93 toisin sanoen siihen saakka, kunnes koehenkil\xc3\xb6t ovat kuolleet ja heille on tehty ruumiinavaus._NEWLINE_Tapauksesta nostettiin ryhm\xc3\xa4kanne, joka sovittiin ilman oikeudenk\xc3\xa4ynti\xc3\xa4 vuonna 1974: koehenkil\xc3\xb6ille, heid\xc3\xa4n perheilleen ja j\xc3\xa4lkel\xc3\xa4isilleen maksettiin yhteens\xc3\xa4 noin 10 miljoonaa dollaria._NEWLINE_Vuonna 1997 presidentti Bill Clinton esitti virallisen anteeksipyynn\xc3\xb6n koehenkil\xc3\xb6ille ja heid\xc3\xa4n perheenj\xc3\xa4senilleen. Kahdeksasta viel\xc3\xa4 elossa olevasta miehest\xc3\xa4 viisi oli kuuntelemassa tilaisuutta Valkoisessa talossa. Viimeinen elossa ollut koehenkil\xc3\xb6, kontrolliryhm\xc3\xa4\xc3\xa4n kuulunut Ernest Hendon, kuoli vuonna 2004._NEWLINE_Tuskegeen tapausta on kuvattu "pitk\xc3\xa4kestoisimmaksi ei-hoidolliseksi kokeeksi l\xc3\xa4\xc3\xa4ketieteen historiassa".'